Apocalipsis 14
I qui bix i ciénto cuarénta y cuátro mil winak
1Te'uri xin takej chic, xwil i Tolke, chi ral Chij ca bix che, ire tac'al chuwi i jyub Sion. Xak je 'o ciénto cuarénta y cuátro mil winak ru'. Ique, 'o i tz'ib chuwach qui crusil chi are u bi i Tolke, xak i u bi u Kajaw i Tolke. 2Te'uri xin ta jun ch'awbal aj chicaj, pacha u ch'awbal u q'uial ya, co' u pam, xak pacha u ch'awbal jab ca wululic. I xin ta-le, are pacha u ch'awbal juban árpa, are ca 'ojmaxic. 3Xak que bixan chuwach i jun chi 'o pa chom laj u cubibal, xak chiquiwach i cajib je pacha ángel, xak chiquiwach i veinticuátro nimak tak mam'ib. Xqui bixaj jun bix c'ac' chi mi jun ca naw che, xui i je ciénto cuarénta y cuátro mil que naw che, chi je 'elsam pa c'ax chuwach i jyub ta'aj. 4Ique-le n-qui kajsam ti qui 'ij cu' ixokib; lic je ch'am, n-qui sachom ti qui ch'amil. Ique que terej chirij i Tolke, chi ral Chij ca bix che; xa ipa ca 'e wi que terej chirij. Je are ique-le chi je 'elsam na chiquixol i juban winak, ya tojom chic i quelbal chi sak, y je 'o chic chuwach i Dios, pacha jun sipon chuwach. Je pacha i nabe molic re i cosech, sujtal chuwach i Dios, xak chuwach i Tolke, chi ral Chij ca bix che. 5Ique, n-ta t'oronic qui 'anom, mi julaj. N-ta pich' tz'il chique, je 'o chuwach i Dios.
I qui tzij i oxib ángel
6Te'uri x wil chic jun ángel ca rupup chicaj, ruc'am i tzij chi n-tu q'uisic re i kelbal chupam i ka mac. I tzij-le, que i winak pa ronojel tak tinimit, ronojel tak jyub, ronojel tak quijayil, ronojel tak ch'awbal. 7I ángel xsiq'uin chu bixquil i tzij-i:
—¡Chi xija iwib che i Dios! ¡Chi bij u 'ij! Ya xu rik i 'ij chi cu 'at ni tzij piquiwi i winak, wach qui 'anom. Chi cojo u 'ij i jun chi xu yijba i caj, i u wach i jyub ta'aj, xak i mar, xak i ralaxbal tak ya —xu bij.
8Xc'un jun chic ángel chirijil i jun; xu bij:
—¡Ya xkaj u 'ij i tinimit chi aj ch'o'oj chirij i Dios, chi Babilónia ca bix che! ¡Ya xkaj u 'ij! I tinimit-le pacha je u 'abarsam i juban tinimit ru' i víno chi lic 'o u cho'ab. Xu 'an chique chi quiqui 'an ique xak jun pacha xqui 'an i je re i tinimit-le. Xu c'ut chique chi quiqui 'an i mal laj tak qui rayijbal —xu bij i ángel.
9Te'uri xpe i urox ángel y xsiq'uin chu bixquil i tzij-i:
—Pachin quiqui coj u 'ij i itzel chicop-le chi xel li pa mar, xak che u q'uexwach, xak we quiqui ya na chi cocsax u retal chuwach qui crusil, o xak che qui 'ab, 10ique 'ut lic quiqui tij ni uyej rumal i nim laj tojpen chi ca pe ru' i Dios. Quiqui tij ni tojpen u yijbam i Dios rumal i roywal. Que c'achir na pa 'a', xak chupam i asufra chi ca juluwic. Quiqui tij ni uyej-le chiquiwach i lo'laj ángel xak chuwach i jun chi ral Chij ca bix che. 11I sib re i 'a' pa que c'achir wi, quel bi chicaj que'e 'ij sak chirij. Ni'pa i xqui coj u 'ij i itzel chicop-le, xak che u q'uexwach, o xak xqui ya na chi cocsax i retal re u bi chuwach qui crusil, o xak che qui 'ab, ique-le n-ta cuxla-nic che qui c'achiric, chi pa'ij chi cha'ab —xu bij i ángel.
12Queje ile ca 'an na chique; rumal-i, ni'pa i je re i Dios, ni'pa i que cojon che u tzij u pixab, ni'pa i jic qui c'ux che i Jesus, 'o u chac quiqui 'an nim che qui c'ux chuwach i c'ax.
13Te'uri xin ta jun ch'awbal chicaj; xu bij chwe:
—Cha tz'ibaj i tzij-i: "Wo'or, 'utz que ique chi que cam na, we je re i Kajwal." —xu bij chwe.
I u Tewal i Dios cu bij:
—Katzij ile, man que uxlan che i qui chac; xak i 'utz chi qui 'anom chuwach i jyub ta'aj quiqui c'am bi cu' —cu bij.
Wach u molic i cosech re u wach i jyub ta'aj
14Te'uri xin taken chic, y xwil jun sutz' lic sak; 'o jun xwilo, cul puwi, pacha jun achi. 'O jun coron che u jolom, lic óro, xak 'o jun jos pu 'ab, lic 'o u ware. 15Are 'uri, xc'un chic jun ángel, xel li pa chom laj rachoch i Dios chila. Xsiq'uin che i jun chi cul puwi i sutz'; xu bij che:
—Cha chapa i a jos, y cha molo i cosech. Ya xu rik i 'ij; i cosech re u wach i jyub ta'aj, rij chic —xu bij i ángel che.
16Te'uri i jun chi cul puwi i sutz' xric'awsaj u jos puwi ulew y xu mol i cosech re u wach i jyub ta'aj.
17Te'uri xel chal jun ángel pa chom laj rachoch i Dios chila chicaj; ire xak ruc'am jun jos pu 'ab, lic 'o u ware. 18Are 'uri xel chal jun ángel pa 'o wi i altar, chi cu rajawij i 'a' puwi i altar. Ire xsiq'uin che i ángel jun chi ruc'am i jos lic 'o u ware:
—Cha chapa i a jos chi lic 'o u ware y cha molo i cosech re i úva chuwach i jyub ta'aj man ya rij chic —co'ono.
19Te'uri i jun-le xric'awsaj u jos puwi ulew, y xu mol i úva re u wach i jyub ta'aj. Te'uri xu c'ak bi chupam jun nim laj yitz'bal-re. I pacha cosech-le, xak i yitz'bal-re, are i tojpen chi ca pe ru' i Dios rumal i roywal.
20I u yitz'ic i pacha úva-le, xu 'an tzam ja. I quic' xel che, are xyitz'ic, queje pacha jun nim laj ya. I u choyil u pam, colo wukub cuárto 'o che; i u najtil rakan, setenticínco légua 'o che.